CELEX: 
Language: el
Date: 2017-03-20 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τους όρους για την ταξινόμηση, χωρίς δοκιμή, επικολλητών προϊόντων ξυλείας που καλύπτονται από το εναρμονισμένο πρότυπο EN 14080 και προϊόντων δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497, όσον αφορά την αντίδρασή τους στη φωτιά, και σχετικά με την τροποποίηση της απόφασης 2005/610/ΕΚ

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου
                  1
                εξουσιοδοτεί την Επιτροπή να εγκρίνει κατ’ εξουσιοδότηση πράξεις για τον καθορισμό κατηγοριών επιδόσεων σε σχέση με τα ουσιώδη χαρακτηριστικά των δομικών προϊόντων. Επιπλέον, ο κανονισμός προβλέπει ότι οι κατασκευαστές δομικών προϊόντων δεν θα πρέπει να υπόκεινται σε περιττό διοικητικό φόρτο και δαπάνες. Ειδικότερα, όπως προβλέπεται στο άρθρο 28 του κανονισμού (ΕΕ) αριθ. 305/2011, η Επιτροπή θα πρέπει να επιλέγει το λιγότερο επαχθές σύστημα για την αξιολόγηση και την επαλήθευση της σταθερότητας της επίδοσης, το οποίο να μπορεί ταυτόχρονα να εξυπηρετεί κατάλληλα τις ανάγκες της υγείας, της ασφάλειας και του περιβάλλοντος.
            
            
               Στην περίπτωση που η επίδοση ορισμένων δομικών προϊόντων έχει ήδη καταδειχθεί επαρκώς με σταθερά αποτελέσματα δοκιμών ή με άλλα υπάρχοντα στοιχεία, θα πρέπει να επιτρέπεται στους κατασκευαστές τους, υπό προϋποθέσεις που θα πρέπει να καθοριστούν, να δηλώνουν μια ορισμένη κατηγορία επιδόσεων χωρίς δοκιμή ή περαιτέρω δοκιμή των εν λόγω προϊόντων, όπως προβλέπεται στο άρθρο 27 παράγραφος 5 και στο άρθρο 36 παράγραφος 1 στοιχείο α) του κανονισμού (ΕΕ) αριθ. 305/2011. Αυτή η απλοποιημένη διαδικασία μειώνει περαιτέρω τον διοικητικό φόρτο και τις δαπάνες για τους κατασκευαστές.
            
            
               Κατά τη διάρκεια της διαβούλευσης με τους εμπειρογνώμονες που ορίστηκαν από τα κράτη μέλη, με βάση εκτενή στοιχεία σχετικά με τα αποτελέσματα δοκιμών από τον κλάδο παραγωγής, καταδείχθηκε ότι τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και τα προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497 έχουν σταθερή και προβλέψιμη επίδοση όσον αφορά την αντίδραση στη φωτιά, όταν πληρούν ορισμένες προϋποθέσεις. Για τον λόγο αυτό, η επίδοση αντίδρασης στη φωτιά των προϊόντων αυτών μπορεί να θεωρηθεί, χωρίς την ανάγκη περαιτέρω δοκιμών, ότι ανταποκρίνεται σε ορισμένες κατηγορίες επιδόσεων, όταν πληρούνται οι εν λόγω προϋποθέσεις.
            
            
               Το παρόν σχέδιο κανονισμού ορίζει τις προϋποθέσεις υπό τις οποίες μπορούν να εφαρμοστούν οι εν λόγω απλουστευμένες διαδικασίες για τον προσδιορισμό της επίδοσης όσον αφορά την αντίδραση στη φωτιά των επικολλητών προϊόντων ξυλείας που καλύπτονται από το εναρμονισμένο πρότυπο EN 14080 και των προϊόντων δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497.
            
            
               Η απόφαση 2005/610/ΕΚ της Επιτροπής
                  2
                είχε ήδη καθορίσει κατηγορίες επιδόσεων όσον αφορά την αντίδραση στη φωτιά για τα επικολλητά προϊόντα ξυλείας που καλύπτονται από το πρότυπο EN 14080. Ο πίνακας 1 του παραρτήματος της εν λόγω απόφασης παρουσίαζε τις αναγκαίες προϋποθέσεις ταξινόμησης χωρίς απαίτηση για περαιτέρω δοκιμές για τα προϊόντα αυτά. Στον εν λόγω πίνακα, το ελάχιστο συνολικό πάχος καθορίστηκε στα 40 mm. Ωστόσο, η αποδεδειγμένη σταθερή και προβλέψιμη επίδοση όσον αφορά την αντίδρασή τους στη φωτιά δικαιολογεί την προσαρμογή του όρου του εν λόγω πάχους με μείωση στα 22 mm. Συνεπώς, για λόγους ασφάλειας δικαίου, ο πίνακας 1 του παραρτήματος της απόφασης 2005/610/ΕΚ θα πρέπει να απαλειφθεί και αντ’ αυτού θα πρέπει να εφαρμόζεται το παράρτημα του παρόντος κανονισμού.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το σχέδιο κανονισμού συζητήθηκε αρχικά στην υποομάδα εμπειρογνωμόνων για θέματα που σχετίζονται με τη φωτιά (FireSubAG) στις 12 Μαρτίου 2015 και, στη συνέχεια, κατά τη συνεδρίαση της συμβουλευτικής ομάδας κατασκευών
                  3
                («ΣΟ») στις 8 Μαΐου 2015. Υποβλήθηκε επίσης στους εμπειρογνώμονες για γραπτή διαβούλευση από τις 6 Μαρτίου έως τις 8 Μαΐου 2015. Πριν από τις ενέργειες αυτές, δόθηκε η ευκαιρία σε όλα τα κράτη μέλη να ορίσουν εμπειρογνώμονες για να συμμετάσχουν σε αυτές. Πέρα από τους εν λόγω εμπειρογνώμονες, στη διαβούλευση συμμετείχαν και άλλοι εξωτερικοί ενδιαφερόμενοι παράγοντες. Τα έγγραφα που συζητήθηκαν στη FireSubAG και τη ΣΟ και υποβλήθηκαν για τη γραπτή διαβούλευση διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στο έγγραφο κοινής αντίληψης για τις κατ’ εξουσιοδότηση πράξεις. Οι παρατηρήσεις που υποβλήθηκαν στο πλαίσιο αυτό ελήφθησαν υπόψη κατά την εκπόνηση του τελικού σχεδίου της παρούσας πράξης για τη διυπηρεσιακή διαβούλευση.
            
            
               Το σχέδιο δημοσιεύθηκε για δημόσιες παρατηρήσεις στη διαδικτυακή πύλη για τη βελτίωση της νομοθεσίας, από τις 12 Ιανουαρίου έως τις 9 Φεβρουαρίου 2017· δεν ελήφθη καμία παρατήρηση.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 27 του κανονισμού (ΕΕ) αριθ. 305/2011, μπορούν να καθορίζονται κατηγορίες επιδόσεων σε σχέση με τα ουσιώδη χαρακτηριστικά των δομικών προϊόντων. Σύμφωνα με το άρθρο 27 παράγραφος 1, αυτό μπορεί να γίνει με τη θέσπιση κατ’ εξουσιοδότηση πράξεων από την Επιτροπή, ενώ σύμφωνα με το άρθρο 27 παράγραφος 2 προβλέπεται η χρήση εναρμονισμένων προτύπων για τον σκοπό αυτό.
            
            
               Επιπλέον, σύμφωνα με το άρθρο 27 παράγραφος 5, η Επιτροπή μπορεί να καθορίζει τις προϋποθέσεις υπό τις οποίες ένα δομικό προϊόν μπορεί να θεωρηθεί ότι ανταποκρίνεται σε ορισμένη κατηγορία επιδόσεων χωρίς δοκιμή ή χωρίς περαιτέρω δοκιμή, έτσι ώστε να αποφεύγονται οι περιττές δοκιμές δομικών προϊόντων των οποίων οι επιδόσεις έχουν ήδη καταδειχθεί επαρκώς από σταθερά αποτελέσματα δοκιμών ή από άλλα υπάρχοντα στοιχεία.
            
            
               Οι προϋποθέσεις αυτές πρέπει να πληρούνται όταν ο κατασκευαστής επιθυμεί να αντικαταστήσει τις δοκιμές τύπου του προϊόντος του από τα εν λόγω επίπεδα ή κατηγορίες επιδόσεων, όπως ορίζεται στο άρθρο 36 παράγραφος 1 στοιχείο α) του κανονισμού (ΕΕ) αριθ. 305/2011.
            
            
               Το ευρωπαϊκό σύστημα ταξινόμησης που θεσπίστηκε με τον κατ’ εξουσιοδότηση κανονισμό (ΕΕ) 2016/364 της Επιτροπής
                  4
               , όσον αφορά την αντίδραση των δομικών προϊόντων στη φωτιά, και ιδίως ο πίνακας 1 του παραρτήματός του, εφαρμόζεται σε επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497.
            
            
               Σύμφωνα με τις διαβουλεύσεις που πραγματοποιήθηκαν στην ομάδα εμπειρογνωμόνων, η επίδοση αντίδρασης στη φωτιά των επικολλητών προϊόντων ξυλείας που καλύπτονται από το εναρμονισμένο πρότυπο EN 14080 και των προϊόντων δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497, κατά την έννοια της ταξινόμησης που προβλέπεται στον κανονισμό (ΕΕ) 2016/364, είναι επαρκώς τεκμηριωμένη. Για τον λόγο αυτό, η επίδοση αντίδρασης στη φωτιά των προϊόντων αυτών μπορεί να θεωρηθεί ότι ανταποκρίνεται σε ορισμένη κατηγορία επιδόσεων, χωρίς την ανάγκη περαιτέρω δοκιμών, όπως ορίζεται στο ευρωπαϊκό σύστημα ταξινόμησης που αναφέρεται ανωτέρω.
            
            
               Το σχέδιο κανονισμού συνάδει με την αρχή της αναλογικότητας, δεδομένου ότι η έκδοση κατ’ εξουσιοδότηση πράξης είναι ο πλέον αποτελεσματικός τρόπος για την επίτευξη του επιθυμητού αποτελέσματος και την ελάφρυνση του διοικητικού φόρτου, με παράλληλη εγγύηση της ασφάλειας δικαίου. Οδηγεί σε ελάφρυνση των διοικητικών υποχρεώσεων με τις οποίες οι παράγοντες της αγοράς θα ήταν σε κάθε άλλη περίπτωση υποχρεωμένοι να συμμορφώνονται σύμφωνα με τον κανονισμό (ΕΕ) αριθ. 305/2011, όσον αφορά τη δοκιμή προϊόντων που εμπίπτουν στο πεδίο εφαρμογής του.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 20.3.2017
            
         
         
            
               σχετικά με τους όρους για την ταξινόμηση, χωρίς δοκιμή, επικολλητών προϊόντων ξυλείας που καλύπτονται από το εναρμονισμένο πρότυπο EN 14080 και προϊόντων δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497, όσον αφορά την αντίδρασή τους στη φωτιά, και σχετικά με την τροποποίηση της απόφασης 2005/610/ΕΚ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου
                  5
               , και ιδίως το άρθρο 27 παράγραφος 5,
            
            
               Εκτιμώντας τα ακόλουθα:
            
            
               (1)Στον κατ’ εξουσιοδότηση κανονισμό (ΕΕ) 2016/364 της Επιτροπής
                  6
                εγκρίθηκε σύστημα ταξινόμησης της επίδοσης των δομικών προϊόντων όσον αφορά την αντίδρασή τους στη φωτιά. Τα επικολλητά προϊόντα ξυλείας και τα προϊόντα δομικής συμπαγούς ξυλείας με δακτυλοειδείς συναρμογές συγκαταλέγονται στα δομικά προϊόντα στα οποία εφαρμόζεται ο εν λόγω κατ’ εξουσιοδότηση κανονισμός.
            
            
               (2)Με την απόφαση 2005/610/ΕΚ της Επιτροπής
                  7
                καθορίστηκαν κατηγορίες επιδόσεων όσον αφορά την αντίδραση στη φωτιά για τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080 στον πίνακα 1 του παραρτήματος της εν λόγω απόφασης. Ωστόσο, περαιτέρω δοκιμές των προϊόντων αυτών δικαιολόγησαν την προσαρμογή των όρων που καθορίζονται στην εν λόγω απόφαση για τα προϊόντα αυτά.
            
            
               (3)Οι δοκιμές έχουν δείξει ότι τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και τα προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497 έχουν σταθερές και προβλέψιμες επιδόσεις όσον αφορά την αντίδραση στη φωτιά, υπό την προϋπόθεση ότι πληρούν ορισμένους όρους όσον αφορά την ελάχιστη μέση πυκνότητα του ξύλου και το ελάχιστο μέσο πάχος του προϊόντος.
            
            
               (4)Ως εκ τούτου, θα πρέπει να θεωρηθεί ότι τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και τα προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497 ανταποκρίνονται σε μια ορισμένη κατηγορία επιδόσεων όσον αφορά την αντίδραση στη φωτιά που καθορίζεται στον κατ’ εξουσιοδότηση κανονισμό (ΕΕ) 2016/364 σχετικά με τους εν λόγω όρους, χωρίς να απαιτείται περαιτέρω δοκιμή.
            
            
               (5)Για λόγους ασφάλειας δικαίου, ο πίνακας 1 του παραρτήματος της απόφασης 2005/610/ΕΚ θα πρέπει να απαλειφθεί και αντ’ αυτού θα πρέπει να εφαρμόζεται το παράρτημα του παρόντος κανονισμού για τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τα επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και τα προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497 και πληρούν τους όρους που ορίζονται στο παράρτημα θεωρείται ότι ανταποκρίνονται στις κατηγορίες επιδόσεων που αναγράφονται στο παράρτημα χωρίς δοκιμή.
            
            
               Άρθρο 2
            
            
               Ο πίνακας 1 του παραρτήματος της απόφασης 2005/610/ΕΚ απαλείφεται.
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 20.3.2017
            
         
         
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  ΕΕ L 88 της 4.4.2011, σ. 5.
               
               
                  
                     (2)
                  
                  
                        ΕΕ L 208 της 11.8.2005, σ. 21.
                  
               
               
                  
                     (3)
                  Κωδικός στο μητρώο των ομάδων εμπειρογνωμόνων και άλλων παρόμοιων οντοτήτων: E01329.
               
               
                  
                     (4)
                  ΕΕ L 68 της 15.3.2016, σ. 4.
               
               
                  
                     (5)
                  ΕΕ L 88 της 4.4.2011, σ. 5.
               
               
                  
                     (6)
                  Κατ’ εξουσιοδότηση κανονισμός (ΕΕ) 2016/364 της Επιτροπής, της 1ης Ιουλίου 2015, για την ταξινόμηση των δομικών προϊόντων με βάση τις επιδόσεις αντίδρασης στη φωτιά, σύμφωνα με τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου (ΕΕ L 68 της 15.3.2016, σ. 4). 
               
               
                  
                     (7)
                  Απόφαση 2005/610/ΕΚ της Επιτροπής, της 9ης Αυγούστου 2005, για τη θέσπιση των κατηγοριών αντίδρασης στη φωτιά ορισμένων δομικών προϊόντων (ΕΕ L 208 της 11.8.2005, σ. 21).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
            
            
                  
            
            
                     
                        Προϊόντα
                           1
                        
                     
                  
                  
                     
                        Ελάχιστη μέση πυκνότητα
                           2
                         
                     
                     
                        (kg/m3)
                     
                  
                  
                     
                        Ελάχιστο συνολικό πάχος 
                     
                     
                        (mm)
                     
                  
                  
                     
                        Κατηγορία 
                           3
                        
                     
                     
                  
               
                     
                        Επικολλητά προϊόντα ξυλείας που καλύπτονται από το εναρμονισμένο πρότυπο EN 14080 και προϊόντα δομικής συμπαγούς ξυλείας με δακτυλοειδείς συναρμογές που καλύπτονται από το εναρμονισμένο πρότυπο EN 15497 
                     
                  
                  
                     
                        380
                     
                  
                  
                     
                        22
                     
                  
                  
                     
                        D-s2, d0
                     
                  
               
         
         
            
                  
                     (1)
                  Ισχύει για όλα τα είδη και τις κόλλες που καλύπτονται από τα πρότυπα των προϊόντων.
               
               
                  
                     (2)
                  Καθορίζεται σύμφωνα με το πρότυπο EN 13238.
               
               
                  
                     (3)
                  Κατηγορία όπως ορίζεται στον πίνακα 1 του παραρτήματος του κατ’ εξουσιοδότηση κανονισμού (ΕΕ) 2016/364.